วีไอพี (สควิดเกม เล่นลุ้นตาย)

วีไอพี เป็นตัวร้ายหลักของซีรีส์ดราม่าจากเกาหลีใต้ใน เน็ตฟลิกซ์ เรื่อง "สควิดเกม เล่นลุ้นตาย" โดยปรากฏตัวครั้งแรกในตอนที่ 7 ซึ่งตั้งชื่อตามพวกเขา วีไอพี เป็นกลุ่มบุคคลผู้มั่งคั่งซึ่งปกปิดตัวตนด้วยหน้ากาก และเป็นผู้ให้เงินทุนสำหรับการแข่งขันเกมเอาชีวิตรอด โดยมีเงินรางวัลรวมกว่า ₩45.6 พันล้านวอน
เดิมที วีไอพี เป็นกลุ่มคนร่ำรวยที่ใช้ชีวิตอย่างเบื่อหน่ายและไม่รู้จะใช้เงินอย่างไร จนกระทั่ง โอ อิล-นัม เสนอแนวคิดในการสร้างเกมเหล่านี้เพื่อความบันเทิงและการลงทุน พวกเขาวางเดิมพันกับผู้เข้าแข่งขันที่คิดว่าจะชนะ และเดินทางมาชมการแข่งขันรอบสุดท้ายด้วยตนเอง
กระแสตอบรับต่อ วีไอพี มีทั้งแง่บวกและลบ ขณะที่บางคนชื่นชมการใช้ตัวละครเหล่านี้เป็นสัญลักษณ์ของความโลภและความฟุ่มเฟือย แต่ก็มีผู้ชมจำนวนมากวิจารณ์บทพูดและการแสดงที่แข็งทื่อของนักแสดงที่พูดภาษาอังกฤษ ซึ่งแตกต่างอย่างชัดเจนจากนักแสดงชาวเกาหลีในเรื่อง
ชีวประวัติ.
ภูมิหลัง.
วีไอพี คือกลุ่มบุคคลจากประเทศต่าง ๆ ทั่วโลกที่ทำหน้าที่เป็นผู้สนับสนุนทางการเงินของเกม โดยรับชมและวางเดิมพันกับผู้เข้าแข่งขันเพื่อความบันเทิง ระหว่างการแข่งขัน วีไอพี มักติดต่อกับ ฟรอนต์แมน ทางโทรศัพท์ เช่นเดียวกับเจ้าหน้าที่ของเกมที่สวมหน้ากากตามลำดับชั้น วีไอพี ก็สวมหน้ากากสีทองในรูปทรงสัตว์ต่าง ๆ เช่น สิงโต วัว และกวาง
ในซีรีส์ หน้ากากของ วีไอพี เป็นสัญลักษณ์ของความมั่งคั่ง อำนาจ และยังช่วยรักษาความเป็นนิรนาม หน้ากากสัตว์แต่ละแบบยังสื่อถึงลักษณะของผู้สวมใส่และย้ำถึงความแตกต่างจากผู้เล่นและเจ้าหน้าที่ในเกม
"สควิดเกม เล่นลุ้นตาย" ฤดูกาลที่ 1.
เมื่อการแข่งขันเหลืออีกเพียงสองเกม วีไอพี หกคนเดินทางมายังเกาะเพื่อรับชมการแข่งขันรอบสุดท้ายและพบกับ ฟรอนต์แมน ในวันที่มีการแข่งขันเกมที่ห้า พวกเขาได้รับการแนะนำให้รู้จักกับเกม “สะพานกระจก” ที่ผู้เล่นต้องเลือกกระเบื้องกระจกที่ถูกต้อง มิฉะนั้นจะตกลงไปจนเสียชีวิต ระหว่างเกม วีไอพี รับชมอย่างสบายใจพร้อมพูดคุยกันอย่างหยอกล้อเกี่ยวกับชะตากรรมของผู้เข้าแข่งขัน
เจ้าหน้าที่ตำรวจ ฮวัง จุน-โฮ ซึ่งปลอมตัวแฝงตัวอยู่บนเกาะเพื่อสืบหาเบาะแสพี่ชายของตน ได้รับความสนใจจาก วีไอพี คนหนึ่ง ซึ่งเชิญเขาไปที่ห้องส่วนตัวและพยายามล่วงละเมิดทางเพศ แต่จุนโฮกลับควบคุมสถานการณ์ไว้ได้ ใช้อาวุธขู่บังคับให้ วีไอพี เผยข้อมูลเกี่ยวกับเกม และบันทึกวิดีโอไว้เป็นหลักฐาน ต่อมาเจ้าหน้าที่เกมพบ วีไอพี ที่หมดสติและนำตัวไปช่วยเหลือ
วีไอพี รับชมการแข่งขันสุดท้าย“เกมปลาหมึก” และรู้สึกตกใจเมื่อ ซ็อง กี-ฮุน / ผู้เล่นหมายเลข 456 เสนอให้ยุติเกมและแบ่งเงินรางวัลกับ โช ซัง-อู / ผู้เล่น 218 เพื่อรักษาชีวิต แต่ซังอูปฏิเสธและตัดสินใจฆ่าตัวตาย ทำให้กีฮุนเป็นผู้ชนะโดยพฤตินัย หลังจบเกม วีไอพี ทิ้งหน้ากากและเดินทางออกจากเกาะ
หนึ่งปีต่อมา กีฮุนผู้สิ้นศรัทธาในชีวิตได้รับบัตรเชิญจาก โอ อิล-นัม / ผู้เล่น 001 ซึ่งเขาเคยเชื่อว่าเสียชีวิตแล้ว อิลนัมสารภาพว่าตนคือหนึ่งใน วีไอพี และเปิดเผยว่าเกมถูกสร้างขึ้นจากความเบื่อหน่ายของเศรษฐีที่มีเงินมากเกินไปและไม่มีเป้าหมายในชีวิต เขาและกลุ่มคนร่ำรวยจึงสร้างเกมขึ้นเพื่อความตื่นเต้น อิลนัมเสียชีวิตหลังจากสารภาพไม่นาน กีฮุนสาบานว่าจะใช้เงินรางวัลทั้งหมดในการสืบหาองค์กรเบื้องหลังเกมและทำลายมันให้สิ้น
"สควิดเกม เล่นลุ้นตาย" ฤดูกาลที่ 3.
วีไอพี กลุ่มใหม่จะปรากฏตัวในซีซัน 3 ของซีรีส์
แนวคิดและการสร้าง.
วีไอพี ถูกสร้างขึ้นโดย ฮวัง ดง-ฮย็อก และแสดงโดยนักแสดงหลายคน ส่วนใหญ่มาจากอเมริกา การที่พวกเขาไม่เปิดเผยใบหน้าและสวมหน้ากากอยู่ตลอดนั้นเป็นสัญลักษณ์บางอย่าง หน้ากากสัตว์ทองคำที่ วีไอพี สวมใส่นั้นนอกจากจะช่วยซ่อนตัวตนของพวกเขาแล้ว ยังสื่อถึงพลังอำนาจที่มาจากความมั่งคั่ง และสื่อถึงความดุร้ายเยี่ยงสัตว์ของเกมที่เดิมพันด้วยชีวิต หน้ากากสัตว์แต่ละชนิดยังมีความหมายเฉพาะตัวสำหรับ วีไอพี แต่ละคนอีกด้วย
การตอบรับ.
Kayti Burt จากเว็บไซต์ "Den of Geek" วิจารณ์ว่า วีไอพี ในซีรีส์ใช้ภาษาอังกฤษได้ "แย่มาก" แต่ก็เข้าใจได้ เพราะ "ภาษาอังกฤษไม่ใช่ภาษาพื้นเมืองของประเทศนั้น [เกาหลีใต้]"